KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston asetuksen antamiseksi lähtö- ja saapumisaikojen jakamista yhteisön lentoasemilla koskevista yhteisistä säännöistä 18 päivänä tammikuuta 1993 annetun neuvoston asetuksen (ETY) N:o 95/93 muuttamisesta

2001/0140 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston asetuksen antamiseksi lähtö- ja saapumisaikojen jakamista yhteisön lentoasemilla koskevista yhteisistä säännöistä 18 päivänä tammikuuta 1993 annetun neuvoston asetuksen (ETY) N:o 95/93 muuttamisesta

1. TAUSTA

Ehdotus toimitettiin Euroopan parlamentille ja neuvostolle (asiakirja KOM(2001) 335 lopullinen - 2001/0140(COD)) // 22. kesäkuuta 2001.

Euroopan talous- ja sosiaalikomitea antoi lausuntonsa // 20. maaliskuuta 2002.

Euroopan parlamentti antoi lausuntonsa ensimmäisessä käsittelyssä // 11. kesäkuuta 2002.

Muutettu ehdotus toimitettiin Euroopan parlamentille ja neuvostolle // 8. marraskuuta 2002.

Yhteinen kanta vahvistettiin // 19. helmikuuta 2004.

2. KOMISSION EHDOTUKSEN TARKOITUS

Komission ehdotuksella pyritään lisäämään nykyisten sääntöjen selkeyttä ja avoimuutta etenkin poistamalla kaikki epäselvyydet, jotka liittyvät lähtö- ja saapumisaikojen jakamista koskeviin periaatteisiin ja menettelyihin, koordinaattorin asemaan sekä seuraamusten määräämiseen sellaisen lähtö- ja saapumisaikojen väärinkäytön ehkäisemiseksi, joka vähentäisi entisestään yhteisön ruuhkaisten lentoasemien niukkaa lähtö- ja saapumisaikakapasiteettia.

Tästä syystä komission ehdotuksen lähtökohtana on todella avointen ja tasapuolisten menettelyjen käyttöönotto. Tämä koskee erityisesti jaettavissa olevan lähtö- ja saapumisaikakapasiteetin määrittelyä, lähtö- ja saapumisaikojen jakamisprosessia sekä lähtö- ja saapumisaikojen asianmukaisen käytön valvontaa, joka puolestaan vaikuttaa seuraamuksiin ja oikeuteen hakea muutosta koordinaattoreiden tekemiin päätöksiin.

Tällaisen järjestelmän tehokkuus riippuu selvästi koordinaattorin asemasta. Koordinaattorin on oltava täysin riippumaton asianomaisten osapuolten eduista, ja sillä on oltava riittävät taloudelliset voimavarat, jotta se voi suorittaa sille asetuksessa annetut tehtävät. Samasta syystä ehdotuksessa pyritään varmistamaan, ettei yksikään osapuoli pysty epäasianmukaisesti vaikuttamaan koordinointikomiteaan ja sen päätöksiin. Koska uusilla säännöillä vahvistetaan komitean kuulemis- ja välitystehtäviä, ehdotuksessa edellytetään myös koordinaattorin, koordinointikomitean ja jäsenvaltion tehtävien selkeää erottamista, jotta voidaan välttää eturistiriidat jakamis- ja valvontaprosessin kaikissa vaiheissa. Muussa tapauksessa on olemassa vaara, ettei valituksia käsitellä asianmukaisesti ja että koordinaattorit joutuvat tarpeettomasti oikeustoimien kohteeksi.

Komissio on myös pyrkinyt tekemään asetukseen joukon teknisiä parannuksia selkeyttämällä lähtö- ja saapumisaikojen jakamisperusteisiin liittyviä määritelmiä ja prioriteetteja. Tämä on pyritty tekemään tasapainoisella tavalla, jotta vältetään kilpailun vääristyminen samalla kun säilytetään nykyisen järjestelmän hallinnollinen luonne. Tätä varten komission ehdotukseen sisältyy kolme tekijää: a) lentoasemalla jo toimiville lentoliikenteen harjoittajille annetaan oikeus muuttaa vakiintuneita lähtö- ja saapumisaikoja (aiemmin saavutettuihin oikeuksiin perustuvia lähtö- ja saapumisaikoja) tietyin edellytyksin; b) lähtö- ja saapumisajoilla käytävä kauppa kielletään nimenomaisesti siihen saakka kun käytettävissä on avoin, syrjimätön ja markkinaperusteinen mekanismi lentoasemille pääsyä varten; c) jotta vältettäisiin kilpailuolosuhteiden heikkeneminen Euroopan erityisen ruuhkaisilla lentoasemilla, lentoliikenteen harjoittajien kesken vaihdetut lähtö- ja saapumisajat on pakko käyttää, millä ehkäistään lähtö- ja saapumisaikojen vaihdoksi naamioitua lähtö- ja saapumisaikojen kauppaa.

3. YHTEISTÄ KANTAA KOSKEVAT HUOMAUTUKSET

Neuvosto on tehnyt komission alkuperäiseen ja muutettuun ehdotukseen lukuisia muutoksia, jotka voidaan hyväksyä, koska niillä varmistetaan ehdotuksen tavoitteiden saavuttaminen.

Nämä muutokset koskevat pääasiassa lähtö- ja saapumisaikojen jakamisen teknisiä näkökohtia. Yhteisessä kannassa vahvistetaan komission ehdotuksen tavoite, joka on lähtö- ja saapumisaikojen jakamismenettelyjen uudenaikaistaminen selkeyttämällä asetuksessa käytettyjä käsitteitä, asettamalla korkeat riippumattomuus- ja vastuullisuusvaatimukset lähtö- ja saapumisaikojen koordinaattorille, varmistamalla koordinointikomitean riippumattomuus kaikkien välitysasioissa mukana olevien osapuolten eduista sekä säätämällä lähtö- ja saapumisaikojen väärinkäytöstä määrättävistä seuraamuksista.

Markkinoille pääsyyn liittyvien näkökohtien osalta yhteiseen kantaan sisältyy joitain parannuksia, jotka koskevat "uuden tulokkaan" määritelmää ja tällaisten lentoliikenteen harjoittajien asettamista etusijalle, kun lähtö- ja saapumisaikoja jaetaan "poolista". Yhteisen kannan perusteella nykyistä useammat lentoliikenteen harjoittajat ovat oikeutettuja "uuden tulokkaan" asemaan; "uusilla tulokkailla" on myös paremmat kasvumahdollisuudet, sillä niille annetaan mahdollisuus käyttää nykyistä enemmän lähtö- ja saapumisaikoja.

Koska neuvosto ei kuitenkaan ole mennyt niin pitkälle kuin komissio ehdotti etenkin lähtö- ja saapumisaikojen vääriä vaihtoja ja lähtö- ja saapumisajoilla käytävää kauppaa koskevissa keskeisissä kysymyksissä, komissio antoi yhteisestä kannasta seuraavan lausuman:

"Komissio pahoittelee sitä, ettei neuvosto päässyt sopimukseen lähtö- ja saapumisaikojen jakamissääntöjen tiukentamisesta. Kuten komissio mainitsi antaessaan ehdotuksensa, se aikoo antaa vuoden 2004 aikana toisen, erityisesti kyseistä asiaa koskevan ehdotuksen helpottaakseen pääsyä varsinkin ruuhkaisimmille lentoasemille ja edistääkseen tällä tavalla kilpailua. Mainittu toinen ehdotus perustuu meneillään olevaan tutkimukseen ja sitä varten kuullaan laajalti asianomaisia toimijoita. Komissio odottaa, että kumpikin toimielin käsittelee ehdotuksen nopeasti."

Euroopan parlamentti ehdotti 10. kesäkuuta 2002 antamassaan lausunnossa kaikkiaan 52:ta tarkistusta. Komissio hyväksyi näistä 34 joko sellaisenaan, osittain tai periaatteessa. Neuvosto on sisällyttänyt yhteiseen kantaan periaatteessa tai uudelleen muotoiltuina 26 Euroopan parlamentin ehdottamaa tarkistusta, jotka komissio oli hyväksynyt. Lisäksi neuvosto on sisällyttänyt yhteiseen kantaan kuusi sellaista Euroopan parlamentin ehdottamaa tarkistusta, joita komissio ei ollut hyväksynyt. Neuvosto tukee useimpien Euroopan parlamentin ehdottamien tarkistusten tavoitteita, vaikkei olekaan välttämättä käyttänyt samaa sanamuotoa.

3.1 Euroopan parlamentin tarkistukset, jotka komissio oli hyväksynyt ja jotka on sisällytetty yhteiseen kantaan kokonaan tai osittain

Seuraavassa viitataan yhteisen kannan johdanto-osan kappaleisiin ja artikloihin.

Johdanto-osan kappaleet

Tarkistukset 3, 4, 5 ja 6 koskevat johdanto-osan 5, 7, 8 ja 9 kappaletta: yhteisessä kannassa seurataan komission muutetussa ehdotuksessa (KOM(2002) 623 lopullinen, 7. marraskuuta 2002) ehdotettua tekstiä, jossa on otettu huomioon Euroopan parlamentin ensimmäisessä käsittelyssä antama lausunto.

Artiklat

Tarkistukset 9 ja 14 koskevat määritelmiä (2 artikla): yhteisen kannan teksti poikkeaa Euroopan parlamentin ehdottamasta erityisesti "uuden tulokkaan" määritelmän osalta. Komissio voi kuitenkin hyväksyä yhteisen kannan, koska uusi teksti muodostaa oikeudellisesti selkeän säännöksen. Uusi säännös parantaa myös ruuhkaisten lentoasemien kilpailuolosuhteita, koska entistä useammat lentoliikenteen harjoittajat ovat oikeutettuja saamaan uuden tulokkaan aseman ja pitämään käytössään suuremman määrän lähtö- ja saapumisaikoja kuin nykyisin sovellettavissa säännöissä määrätään.

Tarkistukset 17 ja 19 koskevat lentoasemien koordinointivaatimuksia (3 artikla): yhteisessä kannassa seurataan komission muutetun ehdotuksen tekstiä sekä Euroopan parlamentin ehdottamaa tekstiä, jonka komissio oli hylännyt (ks. 3.4 kohta jäljempänä).

Tarkistukset 21 ja 22 koskevat koordinaattorin asemaa (4 artikla): yhteisessä kannassa seurataan komission muutetun ehdotuksen tekstiä, jossa on otettu huomioon Euroopan parlamentin kanta.

Tarkistus 24 koskee koordinointikomiteaa (5 artikla): yhteisessä kannassa seurataan Euroopan parlamentin ehdottamaa tekstiä, jonka komissio oli hyväksynyt.

Tarkistukset 29 ja 30 koskevat aikatauluneuvojille ja koordinaattoreille annettavia tietoja (7 artikla): vaikka yhteisessä kannassa ei seuratakaan komission muutetun ehdotuksen tekstiä, sanamuoto on selkeä ja sillä saavutetaan ehdotuksen tavoite, eli siinä esitetään selvästi velvoite, jonka mukaan lentoliikenteen harjoittajien on toimitettava koordinaattorin pyytämät tiedot asianmukaisessa muodossa ja asetetussa määräajassa, jotta ne olisivat oikeutettuja uuden tulokkaan asemaan.

Tarkistukset 32, 33 ja 36 koskevat lähtö- ja saapumisaikojen jakamisprosessia (8 artikla): yhteisessä kannassa mennään muutetussa ehdotuksessa esitettyä komission kantaa pidemmälle ja sallitaan suurempi joustavuus lähtö- ja saapumisaikojen muuttamisessa, sillä lähtö- ja saapumisaikojen muuttaminen on sallittua toiminnallisten syiden lisäksi myös silloin, kun muutetut ajat vastaavat paremmin alun perin pyydettyjä lähtö- ja saapumisaikoja.

Tarkistukset 37, 39, 40 ja 41 koskevat lähtö- ja saapumisaikojen siirtoa ja vaihtoa (8 a artikla): yhteisessä kannassa on otettu huomioon Euroopan parlamentin tarkistukset ja komission muutettu ehdotus.

Tarkistus 42 koskee korvausvaatimusten poissulkemista (8 b artikla): yhteisessä kannassa seurataan Euroopan parlamentin tarkistusten ja komission muutetun ehdotuksen tekstiä.

Tarkistus 44 koskee lähtö- ja saapumisaikojen poolia (10 artikla) ja erityisesti 10 artiklan 4 ja 5 kohtaa: yhteisessä kannassa mennään poikkeuksellisten olosuhteiden osalta jopa komission muutettua ehdotusta pidemmälle, mikä johtuu erityisesti vuoden 2001 syyskuun 11. päivän tapahtumista sekä Irakin sodan ja SARS-epidemian vaikutuksista lähtö- ja saapumisaikojen käyttöön yhteisön lentoasemilla.

Tarkistukset 47 ja 48 koskevat valituksia ja oikeutta hakea muutosta koordinaattoreiden päätöksiin (11 artikla): yhteinen kanta on lähellä komission muutetun ehdotuksen tekstiä. Etenkin koordinaattoreiden korvausvelvollisuutta koskeva teksti on hyväksytty sellaisenaan.

Tarkistukset 51 ja 52 koskevat seuraamuksia (14 artikla): yhteisen kannan teksti voidaan hyväksyä, sillä vaikka siinä ei käytetäkään komission muutetussa ehdotuksessaan ehdottamaa sanamuotoa, siinä turvataan täysin kyseisten säännösten tavoitteet (4 ja 5 kohta - lähtö- ja saapumisaikojen väärinkäytöstä määrättävät seuraamukset).

3.2 Euroopan parlamentin tarkistukset, jotka komissio oli hyväksynyt mutta joita ei ole sisällytetty yhteiseen kantaan

Tarkistukset 10, 11, 12, 13 ja 16 koskevat "uuden tulokkaan" (2 artiklan b alakohta) ja "rullausajan" (2 artiklan o alakohta) määritelmiä: Kuten edellä todetaan, yhteisessä kannassa seurataan nykyisin sovellettavan "uuden tulokkaan" määritelmän rakennetta. Siinä ei hyväksytä komission ehdottamaa prosenttimäärää (7 prosenttia kaikista tietyllä lentoasemalla käytettävissä olevista lähtö- ja saapumisajoista), jota myös Euroopan parlamentti tuki, vaan sovelletaan kahta eri prosenttimäärää (5 ja 4 prosenttia). Komissio voi hyväksyä tämän, koska prosenttimäärät ovat suuremmat kuin nykyisissä säännöissä (3 ja 2 prosenttia). Rullausajan käsite liittyi seuraamusten määräämiseen, mutta koska kyseisestä säännöksestä (14 artiklan 1 kohta) on tullut valinnainen, komissio hyväksyy sen, ettei määritelmä ole enää tarpeellinen.

Tarkistus 27 koskee koordinointiparametreja (6 artikla): yhteisen kannan teksti seuraa komission alkuperäistä ehdotusta, joka oli soveltamisalaltaan laajempi (ilmatilan ruuhkautuminen) kuin Euroopan parlamentin ehdottama tarkistus (paikallinen ilmatilan ruuhkautuminen).

Tarkistus 31 koskee mahdollisuutta rajoittaa lähtö- ja saapumisaikoja koskevat "oikeudet" ("luvat") lähtö- ja saapumisaikojen sarjaan, jota käytetään tietyn vähimmäiskokovaatimuksen täyttävillä ilma-aluksilla (8 artiklan 2 kohdan viimeinen alakohta): yhteisen kannan teksti vastaa määräenemmistön näkemystä, jonka mukaan asetukseen ei pidä lisätä tällaista säännöstä tämän muutoksen yhteydessä, koska säännöksen katsotaan olevan markkinoille pääsyyn liittyvä toimenpide.

Tarkistus 49 koskee seuraamuksia (14 artiklan 1 kohta - lentosuunnitelman hylkääminen): yhteisessä kannassa tästä toimenpiteestä tehdään valinnainen, mikä tekee "rullausajan" mainitsemisen tarpeettomaksi.

3.3 Euroopan parlamentin tarkistukset, jotka komissio oli hylännyt ja joita ei ole sisällytetty yhteiseen kantaan

Johdanto-osan kappaleet

Tarkistukset 1 ja 2 koskevat johdanto-osan 2 ja 3 kappaletta: tarkistukset muuttaisivat merkittävästi ehdotuksen tasapainoista lähestymistapaa, jonka tarkoituksena on ottaa asianmukaisesti huomioon kaikkien asianomaisten edut (lentoyhtiöt, lentoasemat ja kuluttajat).

Tarkistukset 7 ja 8 koskevat johdanto-osan 13 ja 16 kappaletta: Yhteisessä kannassa katsotaan, että Euroopan parlamentin ehdottama teksti vaikuttaisi markkinamekanismin käyttöönotosta tehtävän tutkimuksen tuloksiin ja siten lähtö- ja saapumisaikojen jakamista koskevien sääntöjen myöhempien muutosten sisältöön. Yhteisessä kannassa ei myöskään hyväksytä koordinaattorin vapauttamista kaikesta vastuusta, vaan kuten 11 artiklan 2 kohdassa (vastaava tarkistus: 48) selvästi säädetään, koordinaattorin korvausvelvollisuus rajoittuu tapauksiin, joissa on kyse törkeästä huolimattomuudesta tai tahallisesta laiminlyönnistä.

Artiklat

Tarkistus 15 koskee "lentoliikenteen harjoittajien ryhmän" määritelmää (2 artiklan f alakohdan ii alakohta): neuvosto katsoo, että tarkistus voi aiheuttaa sekaannusta maahuolintapalvelujen osalta.

Tarkistukset 25, 26 ja 34 koskevat koordinointikomitean tehtäviä ja kokoonpanoa (5 artikla): Yhteisen kannan tekstissä todetaan selvästi, ketkä voivat olla komitean jäseniä, samoin kuin se, että komitean työjärjestyksen laatiminen on pakollista avoimuuden varmistamiseksi. Tarkistusta 26 muistuttava teksti on lisätty johdanto-osan 7 kappaleeseen.

Tarkistus 28 koskee koordinointiparametrien määrittelyä (6 artiklan 3 kohta): neuvosto katsoo, että ehdotettu tarkistus laajentaisi tarpeettomasti ehdotetun toimenpiteen soveltamisalaa (tietojen antaminen osapuolille, joita asia koskee).

Tarkistus 43 koskee mahdollisuutta varata lähtö- ja saapumisaikoja sellaisilla reiteillä harjoitettavaa liikennettä varten, joille on asetettu julkisen palvelun velvoitteita (9 artikla): neuvosto on seurannut komission muutetun ehdotuksen tekstiä eikä ole hyväksynyt mitään rajoituksia oikeuteen varata lähtö- ja saapumisaikoja tällaisten reittien liikennöintiä varten.

Tarkistus 46 koskee uusien tulokkaiden mahdollisuutta kieltäytyä lähtö- ja saapumisajoista tietyn aikarajan sisällä (10 artiklan 7 kohta): yhteinen kanta vastaa komission muutettua ehdotusta, eikä siinä hyväksytä tämän toimenpiteen rajoittamista.

Tarkistus 50 koskee niiden lähtö- ja saapumisaikojen "palautuspäivämääriä", joita lentoliikenteen harjoittajat eivät aio käyttää seuraavalla aikataulukaudella (14 artiklan 2 kohta): neuvosto on seurannut komission muutetun ehdotuksen tekstiä eikä ole hyväksynyt näiden päivämäärien muuttamista, sillä se sekoittaisi aikataulumenettelyissä noudatettua vakiintunutta kansainvälistä käytäntöä.

3.4 Euroopan parlamentin tarkistukset, jotka komissio oli hylännyt, mutta jotka on sisällytetty yhteiseen kantaan

Tarkistukset 18 ja 20 koskevat lentoaseman kapasiteetin määrittämistä (3 artiklan 4 ja 5 kohta): yhteisessä kannassa seurataan Euroopan parlamentin tarkistuksia, joiden mukaan matkustajajärjestöjä ei kuulla tässä prosessissa ja lentoasema voidaan nimetä "koordinoiduksi" kokonaista aikataulukautta lyhyemmiksi ajanjaksoiksi.

Tarkistus 23 koskee koordinaattorin asemaa ja tehtäviä (4 artiklan 8 kohta): yhteisessä kannassa tehdään kompromissi komission ehdotuksen ja Euroopan parlamentin tarkistuksen välillä ja siinä kuvataan ei-kattavalla tavalla ne tahot, "joita asia koskee".

Tarkistus 35 koskee mahdollisuutta kieltäytyä lähtö- ja saapumisajoista eri liikennemuotojen yhteentoimivuuteen liittyvistä syistä (vanha 8 artiklan 6 kohta): yhteisessä kannassa on noudatettu Euroopan parlamentin lausuntoa ja ehdotettu säännös on poistettu.

Tarkistus 38 koskee yhtä lähtö- ja saapumisaikojen jakamista koskeviin sääntöihin ehdotetun muutoksen keskeisintä kysymystä eli lähtö- ja saapumisaikojen väärien vaihtojen kieltämistä (8 a artiklan 1 kohdan c alakohta ja 3 kohdan d alakohta): yhteisessä kannassa on seurattu Euroopan parlamentin ehdottamaa tekstiä ja poistettu tämä rajoitus nyt käsiteltävä olevasta muutoksesta.

Tarkistus 45 koskee pooliin sijoitettujen lähtö- ja saapumisaikojen jakamista uusille tulokkaille (10 artiklan 6 kohta): yhteiseen kantaan on lisätty teksti, joka ei täysin vastaa Euroopan parlamentin ehdottamaa tekstiä, mutta jossa todetaan selvästi, että uusien tulokkaiden ja lentoasemalla jo toimivien lentoliikenteen harjoittajien hakemukset on käsiteltävä "oikeudenmukaisesti", jottei yksikään lentoliikenteen harjoittaja joudu syrjityksi.

3.5 Komission hyväksymät uudet säännökset, joita ei ole käsitelty Euroopan parlamentin tarkistuksissa

Neuvosto on muuttanut useita komission ehdotuksen säännöksiä, joita ei ole käsitelty Euroopan parlamentin tarkistuksissa. Ne koskevat seuraavia näkökohtia:

(1) "Lähtö- ja saapumisajan" määritelmä (2 artiklan a alakohta): käsitteen "oikeus" on katsottu rajoittavan lähtö- ja saapumisaikojen jakamista koskevien sääntöjen mahdollista tulevaa muuttamista, joten se on korvattu käsitteellä "lupa", joka teknisesti katsoen kuvaa koordinaattorin suorittamaa tehtävää.

(2) Lentoaseman kapasiteettitutkimus (3 artiklan 3 kohta): tutkimuksen voi lentoaseman hallintoelimen lisäksi toteuttaa myös "muu toimivaltainen elin".

(3) Lähtö- ja saapumisajoilla käytävän kaupan kieltäminen (8 a artiklan 2 kohta): Neuvosto katsoo tämän olevan kysymys, joka selvästi vaikuttaa markkinoille pääsyyn, ja on siksi jättänyt sen tämän muutoksen ulkopuolelle. Komissio joutui lopulta hyväksymään tämän, mutta antoi asiasta edellä mainitun lausuman.

(4) Koska lentoyhtiöt ovat viime aikoina olleet suurissa vaikeuksissa, yhteiseen kantaan sisältyy 8 a artiklan 3 kohdan säännöksiä koskeva poikkeus, jonka mukaan uusien tulokkaiden aiemmin käyttämiä lähtö- ja saapumisaikoja voidaan siirtää tapauksessa, jossa on kyse konkurssin tehneen yrityksen toiminnan laillisesti hyväksytystä ostosta.

(5) Valitusten (11 artiklan 1 kohta) koko käsittelyprosessi on lyhyempi (kolme kuukautta) kuin komission ehdotuksessa (vähintään kolme kuukautta).

(6) Seuraamukset: Sellaisten lentosuunnitelmien hylkääminen, jotka aiotaan toteuttaa "ilman lähtö- tai saapumisaikaa", tehdään valinnaiseksi (14 artiklan 1 kohta). Viittaus taloudellisiin seuraamuksiin (14 artiklan 5 kohta) on muutettu vakiomuotoiseksi viittaukseksi "tehokkaisiin, oikeasuhteisiin ja varoittaviin seuraamuksiin tai vastaaviin toimenpiteisiin".

(7) Muutosten hakemista koordinaattoreiden tekemiin päätöksiin sekä seuraamuksia koskevien menettelyjen luomiseen liittyvien erityisvaatimusten vuoksi 11 artiklan 2 kohta ja 14 artiklan 5 kohta tulevat voimaan 12 kuukautta tämän asetuksen julkaisemisen jälkeen, kun taas muut säännökset tulevat voimaan kolme kuukautta asetuksen julkaisemisen jälkeen.

4. PÄÄTELMÄ

Edellä esitetyn perusteella komissio katsoo, että 19. helmikuuta 2004 määräenemmistöllä vahvistettu yhteinen kanta voidaan hyväksyä. Näin ollen se tukee yhteistä kantaa.